b'\n_START_ARTICLE_\nMimikrija\n_START_PARAGRAPH_\nMimikrija je pojav, pri katerem se skozi evolucijo razvije podobnost med organizmom in nekim modelom, ki je pogosto organizem druge vrste. Lahko se nana\xc5\xa1a na podobnost med vrstami ali podobnost med osebki iste vrste. Pogosto je njena vloga varovanje pred plenilci. Razvije se, \xc4\x8de ciljni organizem (denimo plenilec) zazna podobnost med posnemovalcem in modelom ter zaradi tega spremeni svoje vedenje na na\xc4\x8din, ki koristi posnemovalcu. Podobnost je lahko vidna, zvo\xc4\x8dna, kemi\xc4\x8dna, taktilna, elektri\xc4\x8dna ali v katerikoli kombinaciji teh \xc4\x8dutnih modalitet. V\xc4\x8dasih koristi obema organizmoma, ki sta si podobna, v tem primeru gre za mutualisti\xc4\x8den odnos. Lahko pa \xc5\xa1kodi modelu, v tem primeru lahko odnos opi\xc5\xa1emo kot zajedavski ali kompetitiven. _NEWLINE_Za primer, pti\xc4\x8di prepoznajo u\xc5\xbeitne \xc5\xbeu\xc5\xbeelke s pomo\xc4\x8djo vida, izogibajo pa se takim z dra\xc5\xbee\xc4\x8dimi izlo\xc4\x8dki, ki so obi\xc4\x8dajno svarilno obarvani (aposematski). Naiven mladi\xc4\x8d se ne bo izognil svarilno obarvanemu plenu in ga bo po mo\xc5\xbenosti tudi ubil, a se bo po prvi izku\xc5\xa1nji nau\xc4\x8dil izogibanja drugim enako obarvanim osebkom v bodo\xc4\x8de. Aposematski signali neu\xc5\xbeitnih vrst, ki \xc5\xbeivijo na istem obmo\xc4\x8dju, si z evolucijo postajajo vedno bolj podobni, zato izku\xc5\xa1nja z eno vrsto koristi tudi osebkom druge vrste. Temu tipu mimikrije pravimo M\xc3\xbcllerjeva mimikrija. Poleg tega pa se dogaja, da signal neu\xc5\xbeitne vrste prevzamejo \xc5\xa1e druge, ranljive vrste. To je Batesova mimikrija, ki zmanj\xc5\xa1uje u\xc4\x8dinkovitost aposematizma._NEWLINE_V naj\xc5\xa1ir\xc5\xa1em pomenu besede lahko mimikrija vklju\xc4\x8duje ne\xc5\xbeive ali nepremi\xc4\x8dne modele, za tak pojav uporabljamo tudi izraz mimeza. \xc5\xbdivali, kot so bogomolke, posnemalci, grbasti \xc5\xa1kr\xc5\xbeatki, gosenice pedicev idr. posnemajo pali\xc4\x8dice, lubje, liste, cvetove ali pti\xc4\x8dje iztrebke. Mnoge \xc5\xbeivali imajo na telesu znamenja v obliki o\xc4\x8des, ki naj bi posnemala o\xc4\x8di ve\xc4\x8djih \xc5\xbeivali in prestra\xc5\xa1ila vsiljivce. Pri tem ni nujno, da so podobne o\xc4\x8dem kak\xc5\xa1ne konkretne \xc5\xbeivali in zaenkrat ne vemo zagotovo, da druge \xc5\xbeivali reagirajo nanje kot na o\xc4\x8di.'